Nina Møller Kristensen

Nina Møller Kristensen (født 29. april 1946 på Frederiksberg - død 17. oktober 2021 i København) var en dansk keramiker med unik form- og farvesans, et selvstændigt teknisk format samt forkærlighed for dansk rødler og for udviklingen af blyfrie glasurer. Gennem 31 år havde hun værksted og bolig på Olufsvej 7 på Østerbro i København.

Baggrund og uddannelse 
Født på Frederiksberg. Uddannet på Kunsthåndværkerskolen i København 1965-1969, på Kunstakademiets afdeling for Mur og Rum 1969-1972, samt Kunstakademiets Kunstpædagogiske Skole, kaldet Bertrams Skole 1972-1974. Sidstnævnte, opkaldt efter rektor Helge Bertram, inspirerede Nina Møller Kristensen til at undgå giftige kemikalier og arbejdet med flouridglasurer, samt det lavbrændte keramik, det røde lertøj, der blev hendes kendemærke. 

Fra 1974 arbejdede hun som selvstændig keramiker, først i Indre By i Studiestræde, derpå fra 1982 i Blaagaardsgade frem til opførelsen af eget værksted på Østerbro i 1990.

Værk 
Nina Møller Kristensen udførte unika stykker i keramik og brugsting i mindre serier. Hun skabte mønstre og fliser til vægbeklædninger og gulvbelægninger i delikate farvesammensætninger. 

Hun arbejdede i dansk rødler, og dekorerede med begitninger, glaserede og uglaserede felter, med indfarvede glasurer, og brændte det forholdsvis lavt ved 1055 grader i iltende brænding. 

- Signaturen NMK efterfulgt af årstal er let genkendelig. Nogle arbejder har også en månedsangivelse.

Hendes tilgang var innovativ og forskningspræget, således førte hun omhyggeligt værkstedsdagbog med notater, skemaer og skitser, og forudbestemte sine farvevalg gennem et særligt nummersystem. Gennem dagbøgernes akkurate beskrivelser kan vi følge kunstnerens udvikling af vekslende serier og udtryk fra det organisk inspirerede med plantedele, blækspruttearme og træstubstrukturer til lodrette linjer og reliefvirkninger, og slutteligt et stramt geometrisk, krystallinsk udtryk.  

Kunsthistoriker Nina Hobolth går i bogen om Nina Møller Kristensen de forskellige serier og udviklingstrin igennem, og fremhæver, hvordan NMK fra 2015-2016 former værkserier af lodrette striber, opbygget af firkanter: små og store kvadrater løber i diagonaler over korpus, og glasuren pålægges i stærke kontraster. Det sker med inspiration fra modernismen og Piet Mondrians serie af Boogie-woogie kompositioner fra New York i 40’erne. 

Piet Mondrians (1872-1944) kunstnerskab og udvikling fra naturalistisk til abstrakt maler kom til at influere keramikken, idet Nina Møller Kristensen selv udforskede balancen mellem naturalisme og abstraktion.

Natur og arkitektur havde grundlæggende indflydelse. Hun sugede til sig på familiens sommerhusophold i Rørvig, på studierejser fx i Alhambra, Firenze og Grønland, under besøg i norske stavkirker, og hun fornyede sit formsprog gennem fordybelsen i geometriske mønstre og modeller ved værkstedets arbejdsbord. Hendes ekstraordinært systematiske notemateriale rummer et betydeligt bidrag om kunsthåndværkets udvikling for eftertiden.

Repræsenteret i offentlige samlinger 
Designmuseum Danmark, tidligere Kunstindustrimuseet, har indkøbt værker af kunstneren. 

CLAY – Keramikmuseum Danmark, Middelfart, har værker i samling og butik.

Udstillinger 

 2023 - Keramikkens Sprog, CLAY Keramikmuseum Danmark
 2022 - Banja Rathnov/Clausens Kunsthandel, Studiestræde, København K
 2019 - Argentum Galleri, Birkedommervej, København NV
 2019 - Artlight Galleri med Thim Rode, København V
 2018 - Kunsthåndværkermarkedet Frue Plads
 2017 - 2018 - Kunst2100, Docken, Østerbro
 2011 - Gjort – Folkekunst, Lille Strandstræde 15, København K
 2006 - Ting i ler, Gjort – Folkekunst, Lille Strandstræde 15, København K
 2006 - Særudstilling, museumsbutikken, Kunsten Museum of Modern Art Aalborg 
 2003 - Danske Ambassade, Stockholm 2003
 2002 - Lertøj – form, farve, mønster, Gentofte Hovedbibliotek
 1999 - Brugsting i lertøj, Galleri Nørby, København
 1997 - Dansk Keramik 1850-1997, Sophienholm, Kgs. Lyngby
 1996 - Bygningskeramik – formgivning og udsmykning i tegl, DAC Gl Dok
 1994 - Den Danske Keramiktriennale, Kunstmuseet Trapholt, Kolding
 1988 - Kunsthåndværk og Arkitektur, Nikolaj, København 1988

Legater 
 1993 – 1996 Danmarks Nationalbanks Jubilæumsfond
 1992 – Johannes Krøiers Fond

Publikationer 
Kataloger til udstillinger.

Privat 
Nina Møller Kristensen blev født på en privat fødeklinik på Frederiksberg. Familjen boede forskellige steder i København og børnene gik i en lille skole på Gammelmosevej i Bagsværd. I 1955 flyttede de til Århus, hvor faderen blev professor i litteratur. Der gik de i Århus Friskole. I 1965 flyttede de tilbage til København, hvor faderen fik et nyt professorat. Moderen arbejde som børnehavelærerinde. 

Det blev ret tidligt klart for forældrene, at Nina havde kunstneriske talenter; hun var meget dygtig til at tegne og modellere. Så hun blev ret tidligt betragtet som det kunstneriske barn, hvilket også var tilfældet i de to skoler. Der var ingen kunstnere/kunsthåndværkere i familjen; men der var en stor kunstnerisk interesse i litteratur, teater, maleri m.v.

Som barn var hun ret selvstændig og fik lang snor til at gøre som hun ville. Hendes søster betragter hende som ret så viljestærk. Efter studentereksamen forfulgte hun sin kunstneriske bane ved at gå på Kunsthåndværkerskolen og senere på Akademiet.

Gift med sociolog, lektor Jens Ove Guldager, Østerbro. To børn. 

Efter kunstnerens død er enkelte værker tilgået CLAY Keramikmuseum Danmark, ligesom ægtefællen og børnene har forvaltet den keramiske arv fra værkstedet, museumsbutikker og gallerier, samt på facebook og instagram.

Litteratur 
Nina Møller Kristensen, En keramiker. Idé og tilrettelæggelse Kirsten Christensen, tekst af kunsthistoriker tidl. museumsleder Nina Hobolth. Fotos: Ole Akhøj. Udgivet af forlaget Gratiosa ved Jens Guldager. Prepress og tryk Narayana Press, 2022.

Kilder 
Bogen om Nina Møller Kristensen – En keramiker bliver til efter idé og tilrettelæggelse af veninde og kollega, Kirsten Christensen, samt tekst af kunsthistoriker og mangeårig museumsleder i Aalborg, Nina Hobolth. Udgivelsen markeres med en udstilling hos Banja Rathnov Galleri - Clausens Kunsthandel 2022. 

I bogen fremhæver Hobolth flg: – NMK havde dagligt et citat af Mondrian for øje: Naturen er fuldkommen. Men i kunsten tilstræber mennesket ikke den fuldendte natur, netop fordi den er fuldendt. Kunstneren har derimod brug for en forståelse for, hvilken dybere betydning, der gemmer sig i naturen. Den oprindelige fremtrædelsesform skal transformeres for at opnå dybere indsigt i naturen”

Referencer

Eksterne henvisninger 

 Kunstindeks Danmark (artiklen her er behæftet med fejl i årstal, men søges rettet)
 Nina Møller Kristensen, En keramiker. Idé og tilrettelæggelse Kirsten Christensen, tekst af kunsthistoriker tidl. museumsleder Nina Hobolth. Fotos: Ole Akhøj. Udgivet af forlaget Gratiosa ved Jens Guldager. Prepress og tryk Narayana Press, 2022. 
 https://kunsten.nu/artguide/calendar/kirsten-christensen-nye-vaerker/
 https://www.narayana.dk/vinduer-aktuelt/2022/2022-07-02_uge26.php?lang=da 
 https://skanheim.de/kunsthandwerkerinnen/nina-moller-kristensen/
 https://artlightcph.com/thim-rohde-nina-moeller-kristensen/
 http://www.fakirskolen.dk/ceramics/gldok93e.htm
 http://www.ninamk-keramik.dk/
 https://kunstavisen.dk/article/nina-moller-kristensen-en-keramiker/
 https://denstoredanske.lex.dk/Helge_Bertram
 https://www.kunst2100.dk/index.php?page=news&nid=590&admin=off/
 https://www.argentum.dk/nina-moller-kristensen
 https://www.keramiksignatur.dk/makerpage/8411/nina-m%C3%B8ller-kristensen/

Keramikere fra Danmark